text: Kunstværk på Esbjerg-museum præmieret 
  26 august 2011 kl. 13.43
  Statens Kunstfond har præmieret kunstværket Dyrebar, der for tiden kan ses på Esbjerg Kunstmuseum. Kunstneren får 50.000 kr. 
  
  "...Værket har utallige lag af aflæsninger og funktionaliteter, der tilsammen gør det til ekstraordinær kunst."
  Såden lyder en del af begrundelsen for præmieringen af Maiken Bents værk Dyrebar, der er skabt til udstillingen Vokseværk.
  
  Udfordring for børn og voksne
  Kunstfondet skriver videre i sin motivation for at præmiere værket: 
  "Maiken Bents værk opfordrer, med spejle, parykker, perlekæder, fjerboaer og hula-hop ringe, os til at lege og sætte vores egen identitet på spil. Værket indeholder en række potentialer, der udfordrer os på forskellig vis: Børn udfordres på deres fantasi og leg, og voksne på deres mod til at overskride sociale og psykologiske grænser."
  